title: Rozhodnutie Európskej centrálnej banky (EÚ) 2017/933 zo 16. novembra 2016 o všeobecnom rámci pre delegovanie rozhodovacích právomocí vo vzťahu k právnym nástrojom v oblasti dohľadu (ECB/2016/40)

text:
               1.6.2017

               SK

               Úradný vestník Európskej únie

               L 141/14

         ROZHODNUTIE EURÓPSKEJ CENTRÁLNEJ BANKY (EÚ) 2017/933
   zo 16. novembra 2016
   o všeobecnom rámci pre delegovanie rozhodovacích právomocí vo vzťahu k právnym nástrojom v oblasti dohľadu (ECB/2016/40)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 12.3,
   keďže:

               (1)

               Poverenie Európskej centrálnej banky (ECB) úlohami v oblasti dohľadu na základe nariadenia Rady (EÚ) č. 1024/2013 (1) predstavuje výzvu pre efektívnosť a účinnosť rozhodovacieho procesu ECB vzhľadom na vysoký počet rozhodnutí, ktoré je potrebné v súvislosti s úlohami v oblasti bankového dohľadu prijímať.

               (2)

               Podľa článku 13 ods. 2 Zmluvy o Európskej únii každá inštitúcia koná v medziach právomocí, ktoré sú jej zverené zmluvami, a v súlade s postupmi, podmienkami a cieľmi v nich ustanovenými. Článok 9.3 Štatútu Európskeho systému centrálnych bánk a Európskej centrálnej banky (ďalej len „štatút ESCB“) ustanovuje, že ECB má dva orgány s rozhodovacími právomocami, ktorými sú Rada guvernérov a Výkonná rada.

               (3)

               Článok 11.6 štatútu ESCB ustanovuje zodpovednosť Výkonnej rady za bežný chod ECB. V tejto súvislosti články 10.1 a 10.2 rokovacieho poriadku Európskej centrálnej banky (ďalej len „rokovací poriadok“) prijatého rozhodnutím ECB/2004/2 (2) ustanovujú, že Výkonná rada riadi všetky pracovné útvary ECB. Podľa článku 13m.1 rokovacieho poriadku sa právomoc Výkonnej rady v súvislosti s vnútornou štruktúrou a zamestnancami ECB vzťahuje aj na úlohy v oblasti dohľadu.

               (4)

               V súlade s článkom 25 nariadenia (EÚ) č. 1024/2013 úlohy, ktorými sa poveruje ECB, sa musia vykonávať bez toho, aby boli dotknuté jej úlohy týkajúce sa menovej politiky a akékoľvek iné úlohy, a oddelene od nich. Okrem toho článok 25 ustanovuje, že zamestnanci zapojení do vykonávania týchto úloh musia byť organizačne odčlenení od zamestnancov vykonávajúcich iné úlohy ECB a vzťahuje sa na nich osobitná riadiaca štruktúra. Toto organizačné odčlenenie, v rámci ktorého by sa zamestnanci zapojení do vykonávania úloh, ktorými bola ECB poverená podľa nariadenia (EÚ) č. 1024/2013, mali zodpovedať predsedovi Rady pre dohľad, bolo vykonané v súlade s rozhodnutím ECB/2014/39 (3).

               (5)

               Výkonná rada nemá rozhodovaciu právomoc v súvislosti s rozhodnutiami týkajúcimi sa dohľadu. Článkom 26 ods. 1 nariadenia (EÚ) č. 1024/2013 bola zriadená Rada pre dohľad ako interný orgán, ktorý uskutočňuje plánovanie a vykonáva úlohy, ktorými bola ECB poverená podľa nariadenia (EÚ) č. 1024/2013. Podľa článku 26 ods. 8 nariadenia (EÚ) č. 1024/2013 vykonáva Rada pre dohľad prípravné práce týkajúce sa úloh dohľadu, ktorými je ECB poverená, a predkladá Rade guvernérov konečné návrhy rozhodnutí, ktoré sú prijaté, ak Rada guvernérov proti nim nevznesie námietku. Rada pre dohľad nie je v súlade s článkom 129 ods. 1 Zmluvy o fungovaní Európskej únie (ZFEÚ) a článkom 9.3 štatútu ESCB rozhodovacím orgánom ECB.

               (6)

               Z judikatúry Súdneho dvora Európskej únie vyplýva, že postup delegovania rozhodnutí môže byť nevyhnutný vzhľadom na značný počet rozhodnutí, ktoré bude zrejme musieť inštitúcia prijať, aby mohla vykonávať svoje úlohy. Súdny dvor Európskej únie uznal, že zabezpečenie schopnosti rozhodovacieho orgánu fungovať predstavuje zásadu vlastnú každému inštitucionálnemu systému (4). Právomoci zverené inštitúcii preto zahŕňajú právo delegovať v súlade s ustanoveniami ZFEÚ niektoré z týchto právomocí za podmienok, ktoré dotknutá inštitúcia stanoví. Inštitúcia Únie môže preto prijať opatrenia organizačnej povahy, ktorými prenesie právomocí na svoje vlastné interné rozhodovacie orgány, pokiaľ sú takéto opatrenia odôvodnené a dodržiavajú zásadu proporcionality.

               (7)

               V rámci vnútornej organizácie ECB a jej rozhodovacích orgánov je potrebné rozhodnutie o všeobecnom rámci pre delegovanie právomocí. Právne nástroje, ktorých prijatie možno delegovať, zahŕňajú rozhodnutia týkajúce sa dohľadu, ako sú vymedzené v článku 2 ods. 26 nariadenia Európskej centrálnej banky (EÚ) č. 468/2014 (ECB/2014/17) (5), alebo pokyny týkajúce sa úloh v oblasti dohľadu uvedené v článku 17a.3 rokovacieho poriadku. Toto rozhodnutie o všeobecnom rámci by malo slúžiť na spresnenie postupu, ktorý treba dodržiavať pri prijímaní osobitných rozhodnutí týkajúcich sa dohľadu, a malo by stanoviť rozsah povinností Výkonnej rady a každého vedúceho pracovného útvaru ECB, na ktorého boli prenesené rozhodovacie právomoci. Toto rozhodnutie o všeobecnom rámci by nemalo mať vplyv na výkon úloh ECB v oblasti dohľadu, ani ním nie je dotknutá právomoc Rady pre dohľad navrhovať Rade guvernérov konečné návrhy rozhodnutí.

               (8)

               V medziach tohto rámca by Rada guvernérov mala prijímať rozhodnutia o delegovaní právomocí v súlade s týmto rozhodnutím o všeobecnom rámci a postupom nevznesenia námietok podľa článku 26 ods. 8 nariadenia (EÚ) č. 1024/2013. To je v súlade s judikatúrou Súdneho dvora Európskej únie, v ktorej sa uvádza, že na prijatie rozhodnutia o delegovaní právomocí sa musí použiť postup, ktorý by sa uplatnil, ak by konečné rozhodnutie mal prijať delegujúci orgán. Rada pre dohľad môže kedykoľvek v súlade s článkom 26 ods. 8 nariadenia (EÚ) č. 1024/2013 predložiť Rade guvernérov konečný návrh rozhodnutia, ktorým navrhne zrušenie alebo zmenu konkrétneho rozhodnutia o delegovaní právomocí. Takéto zrušenie alebo takáto zmena by nemali mať vplyv na žiadne delegované rozhodnutie, ktoré už bolo prijaté. Rozhodnutia o otázkach, ktoré nepatria do pôsobnosti rozhodnutia o delegovaní právomocí, musia byť prijaté v súlade s postupom nevznesenia námietok,

         PRIJALA TOTO ROZHODNUTIE:
   Článok 1
   Doplňujúci charakter
   Toto rozhodnutie dopĺňa rokovací poriadok.
   Článok 2
   Predmet úpravy a rozsah pôsobnosti
   V tomto rozhodnutí sa ustanovujú pravidlá pre delegovanie jasne vymedzených rozhodovacích právomocí Rady guvernérov v súvislosti s právnymi nástrojmi v oblasti dohľadu.
   Článok 3
   Vymedzenie pojmov
   Pojmy použité v tomto rozhodnutí majú rovnaký význam ako pojmy, ktoré sú vymedzené v rokovacom poriadku spolu s týmto vymedzením pojmov:

               (1)

               „právnym nástrojom v oblasti dohľadu“ sa rozumie právny nástroj týkajúci sa úloh ECB v oblasti dohľadu;

               (2)

               „rozhodnutím o delegovaní právomocí“ sa rozumie rozhodnutie Rady guvernérov o delegovaní rozhodovacích právomocí v súvislosti s právnymi nástrojmi v oblasti dohľadu na vedúcich pracovných útvarov ECB;

               (3)

               „rozhodnutím o vymenovaní“ sa rozumie rozhodnutie Výkonnej rady vymenovať jedného alebo viacerých vedúcich pracovných útvarov ECB na prijímanie rozhodnutí na základe rozhodnutia o delegovaní právomocí;

               (4)

               „delegovaným rozhodnutím“ sa rozumie rozhodnutie, ktoré sa týka právnych nástrojov v oblasti dohľadu a ktoré je prijaté na základe delegovaných rozhodovacích právomocí.

         Článok 4
   Rozhodnutia o delegovaní právomocí
   Rada guvernérov môže delegovať rozhodovacie právomoci v súvislosti s právnymi nástrojmi v oblasti dohľadu na vedúcich pracovných útvarov ECB prijatím rozhodnutia o delegovaní právomocí v súlade s postupom ustanoveným v článku 26 ods. 8 nariadenia (EÚ) č. 1024/2013. V rozhodnutí o delegovaní právomocí sa podrobne uvedie rozsah záležitosti, ktorá sa má delegovať, a podmienky, na základe ktorých možno tieto právomoci vykonávať, pričom nadobudne účinnosť prijatím rozhodnutia o vymenovaní Výkonnou radou v súlade s článkom 5.
   Článok 5
   Rozhodnutia o vymenovaní
   1.   Výkonná rada môže vymenovať jedného alebo viacerých vedúcich pracovných útvarov ECB na prijímanie rozhodnutí na základe rozhodnutia o delegovaní právomocí tak, že po konzultácii s predsedom Rady pre dohľad prijme rozhodnutie o vymenovaní.
   2.   Vedúci pracovných útvarov ECB uvedení v odseku 1 sa vyberajú spomedzi vedúcich pracovných útvarov ECB zapojených do vykonávania úloh v oblasti dohľadu, ktoré sú organizačne odčlenené od úloh zamestnancov zapojených do vykonávania iných úloh, ktorými je ECB poverená v súlade s článkom 25 nariadenia (EÚ) č. 1024/2013. Výber vedúcich pracovných útvarov ECB zohľadní aj význam rozhodnutia o delegovaní právomocí a počet adresátov, ktorým sa delegované rozhodnutie musí zaslať.
   Článok 6
   Delegované rozhodnutia
   1.   Delegované rozhodnutia sa prijímajú v mene Rady guvernérov, ktorá za nesie zodpovednosť.
   2.   Ak bol v súlade s článkom 5 ods. 1 vymenovaný jeden vedúci pracovného útvaru ECB na prijímanie rozhodnutí na základe rozhodnutia o delegovaní právomocí, delegované rozhodnutia podpíše uvedený vedúci pracovného útvaru ECB. Ak bol v súlade s článkom 5 ods. 1 vymenovaný viac ako jeden vedúci pracovného útvaru ECB na prijímanie rozhodnutí na základe rozhodnutia o delegovaní právomocí, delegované rozhodnutia podpíšu vymenovaní vedúci pracovného útvaru ECB, ktorí schválili delegované rozhodnutie.
   Článok 7
   Vedenie záznamov a poskytovanie správ o delegovaných rozhodnutiach
   1.   Sekretariát Rady pre dohľad vedie záznamy o všetkých delegovaných rozhodnutiach prijatých v súlade s týmto rozhodnutím a každý mesiac o nich informuje sekretariát Rady guvernérov.
   2.   Sekretariát Rady guvernérov predkladá Rade guvernérov a Rade pre dohľad štvrťročnú správu o výkone delegovaných rozhodovacích právomocí v súvislosti s právnymi nástrojmi v oblasti dohľadu.
   Článok 8
   Preskúmanie delegovaných rozhodnutí
   1.   Delegované rozhodnutia môžu byť predmetom interného administratívneho preskúmania v súlade s článkom 24 nariadenia (EÚ) č. 1024/2013 a rozhodnutím ECB/2014/16 (6).
   2.   V prípade uvedeného administratívneho preskúmania Rada pre dohľad zohľadní stanovisko Administratívneho revízneho výboru a predloží Rade guvernérov nový návrh rozhodnutia na schválenie v súlade s postupom nevznesenia námietok podľa článku 26 ods. 8 nariadenia (EÚ) č. 1024/2013.
   Článok 9
   Nadobudnutie účinnosti
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Vo Frankfurte nad Mohanom 16. novembra 2016

            Prezident ECB

         Mario DRAGHI

      (1)  Nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (Ú. v. EÚ L 287, 29.10.2013, s. 63).

      (2)  Rozhodnutie ECB/2004/2 z 19. februára 2004, ktorým sa prijíma rokovací poriadok Európskej centrálnej banky (Ú. v. EÚ L 80, 18.3.2004, s. 33).

      (3)  Rozhodnutie ECB/2014/39 zo 17. septembra 2014, ktorým sa vykonáva zásada oddelenia funkcie menovej politiky od funkcie dohľadu Európskej centrálnej banky (Ú. v. EÚ L 300, 18.10.2014, s. 57).

      (4)  Rozsudky Súdneho dvora z 23. septembra 1986, AKZO Chemie BV and AKZO Chemie UK Ltd v Commission, 5/85, ECLI:EU:C:1986:328, bod 37 a z 26. mája 2005, Carmine Salvatore Tralli v ECB, C-301/02 P, ECLI:EU:C:2005:306, bod 59.

      (5)  Nariadenie Európskej centrálnej banky (EÚ) č. 468/2014 zo 16. apríla 2014 o rámci pre spoluprácu v rámci jednotného mechanizmu dohľadu medzi Európskou centrálnou bankou, príslušnými vnútroštátnymi orgánmi a určenými vnútroštátnymi orgánmi (nariadenie o rámci JMD) (ECB/2014/17) (Ú. v. EÚ L 141, 14.5.2014, s. 1).

      (6)  Rozhodnutie ECB/2014/16 zo 14. apríla 2014 o zriadení Administratívneho revízneho výboru a jeho pravidlách činnosti (Ú. v. EÚ L 175, 14.6.2014, s. 47).


title: Rozhodnutie Komisie z 9. marca 2016 o zriadení expertnej skupiny Komisie pre ciele prepojenia elektrických sietí

text:
               10.3.2016

               SK

               Úradný vestník Európskej únie

               C 94/2

         ROZHODNUTIE KOMISIE
   z 9. marca 2016
   o zriadení expertnej skupiny Komisie pre ciele prepojenia elektrických sietí
   (2016/C 94/02)
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:

               (1)

               Európska rada na svojom zasadnutí 20. a 21. marca 2014 vyzvala na urýchlené vykonávanie všetkých opatrení zameraných na dosiahnutie cieľa prepojiť minimálne 10 % inštalovanej kapacity na výrobu elektriny všetkých členských štátov. Európska rada vyzvala Komisiu, aby navrhla konkrétne ciele v oblasti prepojenia, ktoré sa majú dosiahnuť do roku 2030.

               (2)

               V oznámení Komisie s názvom Európska stratégia energetickej bezpečnosti (1) bolo navrhnuté zvýšiť súčasný cieľ 10 % prepojenia elektrických sietí na 15 % do roku 2030, a to pri zohľadnení nákladovej stránky a potenciálu obchodnej výmeny v príslušných regiónoch.

               (3)

               Európska rada na svojom zasadnutí 23. a 24. októbra 2014 vyzvala Komisiu, aby ju pravidelne informovala o situácii v oblasti dosahovania cieľa 15 % do roku 2030, ako navrhla Komisia, a aby sa uvedený cieľ dosiahol najmä realizáciou projektov spoločného záujmu.

               (4)

               Komisia v oznámení s názvom Rámcová stratégia odolnej energetickej únie s výhľadovou politikou v oblasti zmeny klímy (2) pripomenula, že pre elektrinu bol stanovený osobitný cieľ minimálneho prepojenia na úrovni 10 % inštalovanej kapacity na výrobu elektriny v členských štátoch, ktorý by sa mal dosiahnuť do roku 2020. V tom istom oznámení Komisia uviedla, že v roku 2016 podá správu o opatreniach potrebných na dosiahnutie úrovne 15 % do roku 2030.

               (5)

               V oznámení s názvom Dosiahnutie miery prepojenia elektrických sietí na úrovni 10 % (3) Komisia zdôraznila, že na dobudovanie vnútorného trhu s elektrinou, a predovšetkým ukončenie izolácie elektrických ostrovov, na bezpečné dodávky energie pre všetkých spotrebiteľov a na väčší podiel výroby elektrickej energie založenej na variabilných obnoviteľných zdrojoch energie bude potrebných viac než 10 % kapacity prepojenia a úsilie EÚ a členských štátov musí vychádzať z potreby, aby všetky členské štáty dosiahli do roku 2030 minimálne 15 % kapacity prepojenia.

               (6)

               Európska rada na svojom zasadnutí 19. a 20. marca 2015 vyzvala na urýchlenie projektov infraštruktúry vrátane prepojenia elektrických a plynových sietí najmä do okrajových regiónov s cieľom dosiahnuť energetickú bezpečnosť a dobre fungujúci vnútorný trh s energiou.

               (7)

               Rozdiely medzi členskými štátmi, pokiaľ ide o geografickú polohu, zloženie energetického mixu a štruktúry dodávok energie zároveň znamenajú, že je potrebné každý prípad posudzovať individuálne na základe dôkladného hodnotenia problémových miest a zároveň zohľadňovať súvisiace náklady. Cennou platformou na diskusie a hľadanie dohody v otázke ďalšieho smerovania sú štruktúry regionálnej spolupráce – regionálne skupiny pre elektrickú energiu zriadené nariadením Európskeho parlamentu a Rady (EÚ) č. 347/2013 (4) (nariadenie o TEN-E) a príslušné skupiny na vysokej úrovni pre energetickú infraštruktúru.

               (8)

               Tieto skupiny na vysokej úrovni dodávajú politický rozmer, strategické vedenie a politické usmernenia pre technické práce a pomáhajú pri identifikácii a podpore prioritných projektov pre príslušné regióny. Okrem existujúcej skupiny na vysokej úrovni plánu prepojenia baltského trhu s energiou (BEMIP), ktorá sa zreformovala v roku 2015, boli v roku 2015 zriadené dve nové skupiny na vysokej úrovni: skupina na vysokej úrovni pre prepojenia v juhozápadnej Európe (Pyrenejský polostrov) a skupina na vysokej úrovni pre plynárenskú konektivitu v strednej a juhovýchodnej Európe (CESEC).

               (9)

               Mala by sa zriadiť skupina, ktorá by Komisii a štruktúram regionálnej spolupráce poskytovala technické poradenstvo týkajúce sa spôsobu, ako čo najlepšie zapracovať 15 % cieľ prepojenia elektrických sietí do cieľov na regionálnej, vnútroštátnej a/alebo cezhraničnej úrovni, ako aj poradenstvo týkajúce sa kľúčových technických otázok súvisiacich s vykonávaním potrebných prepojení vrátane tých, ktoré súvisia s dosiahnutím 10 % cieľa prepojenia.

               (10)

               Expertná skupina by mala byť zostavená tak, aby sa zabezpečilo vyvážené zastúpenie príslušných odborných a záujmových oblastí, ako aj vyvážené zastúpenie mužov a žien a geografické zastúpenie. Skupina by mala byť zložená zo zástupcov Agentúry pre spoluprácu regulačných orgánov v oblasti energetiky (ACER), európskych sietí prevádzkovateľov prenosových sústav a prepravných sietí, najmä prenosových sústav pre elektrinu (ENTSO), ako aj expertov a príslušných organizácií zastupujúcich odvetvie priemyslu, akademickú obec a mimovládny sektor, ktorí budú disponovať príslušnými odbornými znalosťami v oblasti vnútorného trhu s energiou a v otázkach prepojenia elektrických sietí.

               (11)

               Mali by sa stanoviť pravidlá zverejňovania informácií členmi skupiny.

               (12)

               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 (5),

         ROZHODLA TAKTO:
   Článok 1
   Predmet
   Týmto sa zriaďuje expertná skupina pre ciele prepojenia elektrických sietí (ďalej len „skupina“).
   Článok 2
   Úlohy
   1.   Skupina plní tieto úlohy:

               a)

               po určení faktorov, ktoré môžu ovplyvniť výmenu elektrickej energie medzi členskými štátmi, poskytuje Komisii technické poradenstvo týkajúce sa metodiky zapracovania 15 % cieľa prepojenia elektrických sietí do cieľov na regionálnej, vnútroštátnej a/alebo cezhraničnej úrovni, ktoré sa majú dosiahnuť do roku 2030, a to pri zohľadnení nákladovej stránky a potenciálu obchodnej výmeny v príslušných regiónoch;

               b)

               na požiadanie poskytuje technické poradenstvo týkajúce sa dosiahnutia 10 % cieľa, identifikuje riziká, ktoré by mohli viesť k tomu, že sa tento cieľ do roku 2020 nesplní, a Komisii navrhuje riešenia na prekonanie všetkých prekážok pri jeho dosahovaní, najmä v súvislosti s financovaním projektov a postupmi udeľovania povolení.

         2.   Pri plnení úloh stanovených v odseku 1 skupina pravidelne konzultuje so štruktúrami regionálnej spolupráce, t. j. regionálnymi skupinami pre elektrickú energiu zriadenými nariadením (EÚ) č. 347/2013, ako aj s príslušnými skupinami na vysokej úrovni pre energetickú infraštruktúru.
   Článok 3
   Konzultácie
   Komisia a Generálne riaditeľstvo pre energetiku môžu so skupinou konzultovať v akejkoľvek záležitosti týkajúcej sa prepojenia elektrických sietí.
   Článok 4
   Členstvo
   1.   Skupinu tvorí najviac 15 členov vybraných z týchto subjektov:

               a)

               Agentúra pre spoluprácu regulačných orgánov v oblasti energetiky (ACER);

               b)

               európske siete prevádzkovateľov prenosových sústav pre elektrinu a prepravných sietí pre plyn (ENTSO-E a ENTSO-G);

               c)

               európske priemyselné organizácie a združenia;

               d)

               akademické a výskumné organizácie zaoberajúce sa vnútorným trhom s energiou a energetickou infraštruktúrou so zameraním na elektrinu;

               e)

               príslušné európske mimovládne a medzinárodné organizácie zaoberajúce sa vnútorným trhom s energiou a energetickou infraštruktúrou so zameraním na elektrinu;

               f)

               fyzické osoby vymenované na základe osobnej spôsobilosti ako experti s vynikajúcimi odbornými znalosťami v oblasti uvedenej v článku 2 ods. 1.

         2.   Môže sa stanoviť, že možno vymenovať rovnaký počet náhradníkov, ako je počet členov. Náhradníci sa vymenúvajú v súlade s rovnakými podmienkami ako členovia, automaticky nahrádzajú členov v prípade ich neprítomnosti alebo nemožnosti vykonávať funkciu.
   3.   Členovia, ktorí už nedokážu účinne prispievať k práci v skupine, ktorí sa vzdajú členstva alebo nespĺňajú podmienky stanovené v článku 5 ods. 1 alebo v článku 339 zmluvy, prestávajú byť na zasadnutia skupiny pozývaní a možno ich na zvyšnú časť funkčného obdobia nahradiť.
   4.   Členovia vymenovaní na základe osobných spôsobilostí konajú nezávisle a vo verejnom záujme.
   5.   Osobné údaje sa zbierajú, spracúvajú a uverejňujú v súlade s nariadením (ES) č. 45/2001.
   Článok 5
   Vymenúvanie
   1.   Členov skupiny vymenúva Generálne riaditeľstvo pre energetiku spomedzi odborníkov s odbornou spôsobilosťou v oblastiach uvedených v článku 2, ktorí zareagovali na výzvu na vyjadrenie záujmu.
   Každá organizácia uvedená v článku 4 písm. c), d) a e) navrhne svojho zástupcu a jeho náhradníka. Generálny riaditeľ Generálneho riaditeľstva pre energetiku môže navrhnutého zástupcu alebo náhradníka odmietnuť, ak nezodpovedá požiadavkám uvedeným vo výzve na vyjadrenie záujmu. V takýchto prípadoch sa od príslušnej organizácie požaduje, aby navrhla iného zástupcu alebo náhradníka.
   Členovia uvedení v článku 4 písm. a) a b) prihlášku nepodávajú a sú vymenovaní priamo.
   2.   Členovia sú vymenovaní na obdobie dva a pol roka, toto obdobie možno jedenkrát obnoviť.
   3.   V prípade členov vymenovaných na základe odborných spôsobilostí sa môže stanoviť, že možno vymenovať rovnaký počet náhradníkov, ako je počet členov. Náhradníci sa vymenúvajú v súlade s rovnakými podmienkami ako členovia. Automaticky nahrádzajú členov v prípade ich neprítomnosti alebo nemožnosti vykonávať funkciu.
   4.   Mená organizácií a osôb vymenovaných na základe osobnej spôsobilosti sa uverejnia v registri expertných skupín Komisie a podobných subjektov (ďalej len „register“).
   Článok 6
   Spôsob práce
   1.   Predsedom skupiny je zástupca Generálneho riaditeľstva pre energetiku.
   2.   Skupina môže so súhlasom Generálneho riaditeľstva pre energetiku zriadiť podskupiny na preskúmanie špecifických otázok za podmienok vymedzených skupinou. Takéto podskupiny sa hneď po splnení svojej úlohy zrušia.
   3.   Zástupca Komisie môže podľa potreby prizývať expertov, ktorí nie sú členmi skupiny a ktorí majú odbornú kvalifikáciu v prerokúvanej téme, aby sa zúčastnili na činnosti skupiny alebo podskupiny. Okrem toho môže zástupca Komisie udeliť štatút pozorovateľa jednotlivcom či organizáciám tak, ako je vymedzené v pravidle 8 ods. 3 horizontálnych pravidiel o skupinách expertov a kandidátskych krajinách.
   4.   Zástupcovia členov skupiny a ich náhradníci, ako aj prizvaní experti a pozorovatelia dodržiavajú povinnosť zachovávať služobné tajomstvo stanovenú v zmluvách a ich vykonávacích predpisoch, ako aj bezpečnostné predpisy Komisie týkajúce sa ochrany utajovaných skutočností EÚ stanovené v rozhodnutiach Komisie (EÚ, Euratom) 2015/443 (6) a 2015/444 (7). Ak tieto povinnosti nedodržia, Komisia môže prijať všetky primerané opatrenia.
   5.   Zasadnutia skupiny a podskupín sa konajú v priestoroch Komisie. Podporné funkcie sekretariátu zabezpečuje Komisia. Na zasadnutiach skupiny a jej podskupín sa môžu zúčastniť aj iní úradníci Komisie, ktorí majú záujem o prerokúvané otázky.
   6.   Skupina prijme rokovací poriadok na základe štandardného rokovacieho poriadku skupín expertov.
   7.   Všetky relevantné dokumenty, ako napríklad programy zasadnutí, zápisnice a príspevky účastníkov, sa zverejnia buď priamo v registri expertných skupín, alebo prostredníctvom odkazu z registra na špecializované webové sídlo. Prístup k špecializovaným webovým sídlam nemožno podmieniť registráciou či iným obmedzením. Výnimky zo zverejňovania sú možné v prípadoch, keď by v dôsledku zverejnenia dokumentu mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (8).
   Článok 7
   Výdavky na zasadnutia
   1.   Účastníci podieľajúci sa na činnostiach skupiny nie sú za poskytované služby odmeňovaní.
   2.   Cestovné náklady a náklady na pobyt, ktoré účastníkom vznikli v súvislosti s činnosťou skupiny, uhrádza Komisia v súlade s ustanoveniami platnými v rámci Komisie (9).
   3.   Náhrady za uvedené výdavky sa poskytujú v medziach dostupných rozpočtových prostriedkov, ktoré sú pridelené v rámci ročného postupu prideľovania finančných prostriedkov.
   Článok 8
   Uplatňovanie
   Toto rozhodnutie sa uplatňuje počas piatich rokov od dátumu jeho prijatia.

      V Bruseli 9. marca 2016

            Za Komisiu

         Miguel ARIAS CAÑETE

            člen Komisie

      (1)  COM(2014) 330 final.

      (2)  COM(2015) 80 final.

      (3)  COM(2015) 82 final.

      (4)  Nariadenie Európskeho parlamentu a Rady (EÚ) č. 347/2013 zo 17. apríla 2013 o usmerneniach pre transeurópsku energetickú infraštruktúru, ktorým sa zrušuje rozhodnutie č. 1364/2006/ES a menia a dopĺňajú nariadenia (ES) č. 713/2009, (ES) č. 714/2009 a (ES) č. 715/2009 (Ú. v. EÚ L 115, 25.4.2013, s. 39).

      (5)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

      (6)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).

      (7)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).

      (8)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Účelom týchto výnimiek je ochrana verejnej bezpečnosti, vojenských záležitostí, medzinárodných vzťahov, finančnej, menovej alebo hospodárskej politiky, súkromia a nedotknuteľnosti jednotlivca, obchodných záujmov, súdnych konaní a právneho poradenstva, inšpekcií/vyšetrovaní/auditov a rozhodovacieho procesu príslušných orgánov.

      (9)  Rozhodnutie Komisie K(2007) 5858 z 5. decembra 2007 o pravidlách úhrady nákladov pre expertov, ktorí boli pozvaní na zasadnutia Komisie.


title: 2011/643/EÚ: Rozhodnutie Rady z  22. septembra 2011 , ktorým sa vymenúvajú traja nemeckí členovia a štyria nemeckí náhradníci Výboru regiónov

text:
               1.10.2011

               SK

               Úradný vestník Európskej únie

               L 255/11

         ROZHODNUTIE RADY
   z 22. septembra 2011,
   ktorým sa vymenúvajú traja nemeckí členovia a štyria nemeckí náhradníci Výboru regiónov
   (2011/643/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh nemeckej vlády,
   keďže:

               (1)

               Rada 22. decembra 2009 a 18. januára 2010 prijala rozhodnutia 2009/1014/EÚ (1) a 2010/29/EÚ (2), ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015.

               (2)

               V dôsledku skončenia funkčného obdobia pána Karl-Heinza KLÄRA, pani Kerstiny KIESSLEROVEJ a pána Rolfa HARLINGHAUSENA sa uvoľnili tri miesta členov Výboru regiónov. V dôsledku skončenia funkčného obdobia pani Nicole MORSBLECHOVEJ, pána Petra STRAUBA, pána Michaela GWOSDZA a pani Jacqueline KRAEGEOVEJ sa uvoľnili štyri miesta náhradníkov Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2015, sa do Výboru regiónov vymenúvajú:

               a)

               za členov:

                           —

                           Dr. Eva QUANTE-BRANDT, Staatsrätin, Mitglied des Senats der Freien Hansestadt Bremen,

                           —

                           pani Margit CONRAD, Bevollmächtigte des Landes Rheinland-Pfalz beim Bund und für Europa,

                           —

                           pani Barbara DUDEN, Mitglied des Europaausschusses der Hamburgischen Bürgerschaft,

                     a

               b)

               za náhradníkov:

                           —

                           pani Ulrike HÖFKEN, Ministerin für Umwelt, Landwirtschaft, Ernährung, Weinbau und Forsten,

                           —

                           pán Nils WIECHMANN, Mitglied des Landtages,

                           —

                           pán Heino VAHLDIECK, Mitglied des Europaausschusses der Hamburgischen Bürgerschaft,

                           —

                           pán Peter FRIEDRICH, Minister für Bundesrat, Europa und internationale Angelegenheiten.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 22. septembra 2011

            Za Radu

            predseda

         J. MILLER

      (1)  Ú. v. EÚ L 348, 29.12.2009, s. 22.

      (2)  Ú. v. EÚ L 12, 19.1.2010, s. 11.


title: 2010/414/CFSP: Rozhodnutie Rady 2010/414/SZBP z  26. júla 2010 , ktorým sa mení a dopĺňa rozhodnutie 2010/127/SZBP o reštriktívnych opatreniach voči Eritrei

text:
               27.7.2010

               SK

               Úradný vestník Európskej únie

               L 195/74

         ROZHODNUTIE RADY 2010/414/SZBP
   z 26. júla 2010,
   ktorým sa mení a dopĺňa rozhodnutie 2010/127/SZBP o reštriktívnych opatreniach voči Eritrei
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 1. marca 2010 prijala rozhodnutie 2010/127/SZBP o reštriktívnych opatreniach voči Eritrei (1), ktorým sa vykonáva rezolúcia Bezpečnostnej rady Organizácie Spojených národov (BR OSN) 1907 (2009).

               (2)

               Rozhodnutím 2010/127/SZBP sa ustanovuje obmedzenie vstupu a finančné reštriktívne opatrenia voči osobám a subjektom označeným Bezpečnostnou radou Organizácie Spojených národov alebo príslušným sankčným výborom, ako aj zákaz dodávok, predaja alebo presunu zbraní a vojenského vybavenia týmto označeným osobám a subjektom, ako aj zákaz poskytovania súvisiacej pomoci a služieb.

               (3)

               Súčasťou postupu zmeny a doplnenia prílohy k rozhodnutiu 2010/127/SZBP by malo byť aj informovanie označených osôb a subjektov o dôvodoch ich zaradenia do zoznamu, ktoré predložil sankčný výbor, aby mali možnosť vyjadriť k týmto dôvodom pripomienky. V prípade, že sa predložia pripomienky alebo nové zásadné dôkazy, Rada by na základe týchto pripomienok mala preskúmať svoje rozhodnutie a dotknutú osobu alebo subjekt zodpovedajúcim spôsobom informovať.

               (4)

               Toto rozhodnutie rešpektuje základné práva a dodržiava zásady uznané najmä v Charte základných práv Európskej únie, konkrétne právo na účinné opravné prostriedky a spravodlivý proces, právo vlastniť majetok a právo na ochranu osobných údajov. Toto rozhodnutie by sa malo uplatňovať v súlade s uvedenými právami a zásadami.

               (5)

               Týmto rozhodnutím sa plne rešpektujú aj záväzky členských štátov vyplývajúce z Charty Organizácie Spojených národov a právne záväzná povaha rezolúcií Bezpečnostnej rady Organizácie Spojených národov.

               (6)

               Na vykonanie určitých opatrení je potrebná ďalšia činnosť Únie,

         PRIJALA TOTO ROZHODNUTIE:
   Článok 1
   Rozhodnutie 2010/127/SZBP sa mení a dopĺňa takto:

               1.

               Článok 7 sa nahrádza takto:
               „Článok 7
               Rada vypracuje zoznam uvedený v prílohe a vykoná v ňom zmeny a doplnenia v súlade s rozhodnutiami Bezpečnostnej rady Organizácie Spojených národov alebo sankčného výboru.“;

               2.

               Vkladajú sa tieto články:
               „Článok 7a
               1.   V prípade, že Bezpečnostná rada Organizácie Spojených národov alebo sankčný výbor zaradí osobu alebo subjekt do zoznamu, zaradí Rada takúto osobu alebo subjekt do prílohy. Rada oznámi svoje rozhodnutie vrátane dôvodov zaradenia do zoznamu dotknutej osobe alebo subjektu, a to buď priamo, v prípade, že je ich adresa známa, alebo prostredníctvom uverejnenia oznámenia, a poskytne tak dotknutej osobe alebo subjektu možnosť vyjadriť pripomienky.
               2.   V prípade, že sa predložia pripomienky alebo zásadné nové dôkazy, Rada preskúma svoje rozhodnutie a dotknutú osobu, subjekt alebo orgán príslušným spôsobom informuje.
               Článok 7b
               1.   Príloha obsahuje dôvody zaradenia osôb alebo subjektov do zoznamu, ktoré poskytla Bezpečnostná rada Organizácie Spojených národov alebo sankčný výbor.
               2.   Príloha tiež obsahuje prípadné dostupné informácie, ktoré poskytla Bezpečnostná rada Organizácie Spojených národov alebo sankčný výbor a ktoré sú potrebné na identifikáciu dotknutých osôb alebo subjektov. V prípade osôb môžu tieto informácie zahŕňať mená vrátane prezývok, dátum a miesto narodenia, štátnu príslušnosť, číslo pasu a preukazu totožnosti, pohlavie, adresu, ak je známa, a funkciu alebo povolanie. V prípade subjektov môžu tieto informácie zahŕňať názvy, dátum a miesto registrácie, registračné číslo a miesto podnikania. Príloha tiež obsahuje dátum označenia Bezpečnostnou radou Organizácie Spojených národov alebo sankčným výborom.“.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 26. júla 2010

            Za Radu

            predsedníčka

         C. ASHTON

      (1)  Ú. v. EÚ L 51, 2.3.2010, s. 19.


title: 2014/692/EÚ, Euratom: Rozhodnutie Rady z  29. septembra 2014 , ktorým sa mení rokovací poriadok Rady

text:
               3.10.2014

               SK

               Úradný vestník Európskej únie

               L 289/18

         ROZHODNUTIE RADY
   z 29. septembra 2014,
   ktorým sa mení rokovací poriadok Rady

      (2014/692/EÚ, Euratom)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 240 ods. 3,
   keďže:

               (1)

               Od 1. novembra 2014 je pri prijímaní aktu Radou, ktorá sa uznáša kvalifikovanou väčšinou, potrebné overiť, či členské štáty tvoriace kvalifikovanú väčšinu predstavujú aspoň 65 % počtu obyvateľov Únie.

               (2)

               Do 31. marca 2017 môže člen Rady pri prijímaní aktu Radou, ktorá sa uznáša kvalifikovanou väčšinou, požiadať, aby sa daný akt prijal v súlade s kvalifikovanou väčšinou v zmysle článku 3 ods. 3 Protokolu č. 36 o prechodných ustanoveniach, ktorý je pripojený k Zmluve o Európskej únii, Zmluve o fungovaní Európskej únii a Zmluve o založení Európskeho spoločenstva pre atómovú energiu. V takom prípade môže člen Rady požiadať, aby sa overilo, či členské štáty tvoriace kvalifikovanú väčšinu predstavujú aspoň 62 % celkového počtu obyvateľov Únie. S cieľom vyhotoviť o tom náležitý záznam by sa žiadosť člena Rady podľa článku 3 ods. 2 protokolu č. 36 mala oznámiť písomne generálnemu tajomníkovi alebo ústne na zasadnutí Coreperu alebo Rady. Ústna žiadosť by sa mala zaznamenať v zápisnici z daného zasadnutia.

               (3)

               Na výpočet týchto percentuálnych pomerov by sa mali v rokovacom poriadku Rady (1) (ďalej len „rokovací poriadok“) stanoviť údaje o počte obyvateľov a percentuálne podiely, ktoré predstavujú z hľadiska počtu obyvateľov Únie.

               (4)

               Rokovací poriadok by sa preto mal zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rokovací poriadok sa mení takto:

               1.

               Článok 11 ods. 5 sa nahrádza takto:
               „5.   Keď sa Rada pri prijímaní rozhodnutí uznáša kvalifikovanou väčšinou 65 % počtu obyvateľov Únie alebo – ak sa hlasovania nezúčastňujú všetky členské štáty – počtu obyvateľov zúčastnených členských štátov a minimálny počet členov Rady, ktorí zastupujú viac ako 35 % obyvateľstva zúčastnených členských štátov, sa počítajú v súlade s údajmi o počte obyvateľov uvedených v prílohe III. Tieto čísla sa uplatňujú aj od 1. novembra 2014 do 31. marca 2017, ak v tomto období člen Rady v súlade s článkom 3 ods. 2 Protokolu č. 36 o prechodných ustanoveniach, ktorý je pripojený k Zmluve o Európskej únii, Zmluve o fungovaní Európskej únii a Zmluve o založení Európskeho spoločenstva pre atómovú energiu, požiada, aby sa akt prijal kvalifikovanou väčšinou vymedzenou v odseku 3 uvedeného článku, a ak člen Rady požiada, aby sa overilo, či členské štáty tvoriace kvalifikovanú väčšinu predstavujú aspoň 62 % celkového počtu obyvateľov Únie.“

               2.

               V článku 11 sa dopĺňa tento odsek:
               „6.   Rada každoročne s účinnosťou od 1. januára upraví údaje uvedené v prílohe III v súlade s údajmi, ktoré má Štatistický úrad Európskej únie k dispozícii 30. septembra predchádzajúceho roka. Toto rozhodnutie sa uverejní v Úradnom vestníku Európskej únie.“

               3.

               Príloha III sa nahrádza takto:

                  „PRÍLOHA III
                  Údaje o počte obyvateľov Únie a počte obyvateľov jednotlivých členských štátov na účely vykonávania ustanovení o hlasovaní kvalifikovanou väčšinou v Rade
                  Na účely vykonávania článku 16 ods. 4 ZEÚ, článku 238 ods. 2 a 3 ZFEÚ a článku 3 ods. 2 protokolu č. 36 sa počet obyvateľov Únie a počet obyvateľov jednotlivých členských štátov, ako aj percentuálny podiel počtu obyvateľov jednotlivých členských štátov vo vzťahu k počtu obyvateľov Únie stanovuje na obdobie od 1. novembra 2014 do 31. decembra 2014 takto:

                              Členský štát

                              Počet obyvateľov (× 1 000)

                              Percentuálny podiel z počtu obyvateľov Únie

                              Nemecko

                              80 523,7

                              15,93

                              Francúzsko

                              65 633,2

                              12,98

                              Spojené kráľovstvo

                              63 730,1

                              12,61

                              Taliansko

                              59 685,2

                              11,81

                              Španielsko

                              46 704,3

                              9,24

                              Poľsko

                              38 533,3

                              7,62

                              Rumunsko

                              20 057,5

                              3,97

                              Holandsko

                              16 779,6

                              3,32

                              Belgicko

                              11 161,6

                              2,21

                              Grécko

                              11 062,5

                              2,19

                              Česká republika

                              10 516,1

                              2,08

                              Portugalsko

                              10 487,3

                              2,07

                              Maďarsko

                              9 908,8

                              1,96

                              Švédsko

                              9 555,9

                              1,89

                              Rakúsko

                              8 451,9

                              1,67

                              Bulharsko

                              7 284,6

                              1,44

                              Dánsko

                              5 602,6

                              1,11

                              Fínsko

                              5 426,7

                              1,07

                              Slovensko

                              5 410,8

                              1,07

                              Írsko

                              4 591,1

                              0,91

                              Chorvátsko

                              4 262,1

                              0,84

                              Litva

                              2 971,9

                              0,59

                              Slovinsko

                              2 058,8

                              0,41

                              Lotyšsko

                              2 023,8

                              0,40

                              Estónsko

                              1 324,8

                              0,26

                              Cyprus

                              865,9

                              0,17

                              Luxembursko

                              537,0

                              0,11

                              Malta

                              421,4

                              0,08

                              Celkom

                              505 572,5

                              100“

                              Hranica 62 %

                              313 455,0

                              Hranica 65 %

                              328 622,1

                        .
         Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. novembra 2014.

      V Bruseli 29. septembra 2014

            Za Radu

            predseda

         S. GOZI

      (1)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).


title: Rozhodnutie Európskeho parlamentu a Rady (EÚ) 2016/1856 z 11. októbra 2016 o mobilizácii Fondu solidarity Európskej únie v záujme poskytnutia pomoci Grécku

text:
               20.10.2016

               SK

               Úradný vestník Európskej únie

               L 284/21

         ROZHODNUTIE EURÓPSKEHO PARLAMENTU A RADY (EÚ) 2016/1856
   z 11. októbra 2016
   o mobilizácii Fondu solidarity Európskej únie v záujme poskytnutia pomoci Grécku
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie (1), a najmä na jeho článok 4 ods. 3,
   so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (2), a najmä na jej bod 11,
   so zreteľom na návrh Európskej komisie,
   keďže:

               (1)

               Cieľom Fondu solidarity Európskej únie (ďalej len „fond“) je umožniť Únii reagovať rýchlym, účinným a pružným spôsobom na núdzové situácie a prejaviť solidaritu s obyvateľstvom oblastí postihnutých živelnými pohromami.

               (2)

               Fond nemá prekročiť maximálnu ročnú sumu 500 000 000 EUR (v cenách roku 2011), ako je stanovené v článku 10 nariadenia Rady (EÚ, Euratom) č. 1311/2013 (3).

               (3)

               Grécko predložilo 5. februára 2016 žiadosť o mobilizáciu fondu v nadväznosti na zemetrasenie, ktoré postihlo v novembri 2015 Iónske ostrovy.

               (4)

               Žiadosť Grécka spĺňa podmienky na poskytnutie finančného príspevku z fondu, ako sa stanovuje v článku 4 nariadenia (ES) č. 2012/2002.

               (5)

               Fond by sa mal preto mobilizovať s cieľom poskytnúť finančný príspevok Grécku.

               (6)

               Rozhodnutím Európskeho parlamentu a Rady (EÚ) 2016/252 (4) bol mobilizovaný Fond solidarity Európskej únie s cieľom poskytnúť sumu 50 miliónov EUR vo viazaných a platobných rozpočtových prostriedkoch na vyplácanie záloh na rozpočtový rok 2016. Uvedené rozpočtové prostriedky boli použité len vo veľmi obmedzenom rozsahu. Preto existuje priestor na financovanie plnej sumy na uvedenú mobilizáciu presunutím disponibilných rozpočtových prostriedkov na zálohové platby vo všeobecnom rozpočte Únie na rozpočtový rok 2016.

               (7)

               S cieľom minimalizovať čas potrebný na mobilizáciu fondu by sa toto rozhodnutie malo uplatňovať odo dňa jeho prijatia,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2016 sa mobilizuje Fond solidarity Európskej únie s cieľom poskytnúť Grécku sumu 1 651 834 EUR vo viazaných a platobných rozpočtových prostriedkoch.
   Suma, ktorá sa má mobilizovať, uvedená v prvom odseku, sa bude financovať z rozpočtových prostriedkov mobilizovaných na vyplácanie záloh v rozpočte Európskej únie na rozpočtový rok 2016. Prostriedky, ktoré sú k dispozícii na vyplácanie záloh, sa zodpovedajúcim spôsobom znížia.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 11. októbra 2016.

      V Bruseli 11. októbra 2016

            Za Európsky parlament

            predseda

         M. SCHULZ

            Za Radu

            predseda

         I. KORČOK

      (1)  Ú. v. ES L 311, 14.11.2002, s. 3.

      (2)  Ú. v. EÚ C 373, 20.12.2013, s. 1.

      (3)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).

      (4)  Rozhodnutie Európskeho parlamentu a Rady (EÚ) 2016/252 z 25. novembra 2015 o mobilizácii Fondu solidarity Európskej únie na vyplácanie záloh (Ú. v. EÚ L 47, 24.2.2016, s. 5).


title: Rozhodnutie Komisie zo 16. augusta 2017, ktorým sa mení rozhodnutie 2009/427/ES, ktorým sa zriaďuje expertná skupina pre technické poradenstvo v oblasti ekologickej výroby

text:
               18.8.2017

               SK

               Úradný vestník Európskej únie

               C 273/3

         ROZHODNUTIE KOMISIE
   zo 16. augusta 2017,
   ktorým sa mení rozhodnutie 2009/427/ES, ktorým sa zriaďuje expertná skupina pre technické poradenstvo v oblasti ekologickej výroby
   (2017/C 273/03)
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:

               (1)

               Rozhodnutím 2009/427/ES (1) Komisia zriadila expertnú skupinu pre technické poradenstvo v oblasti ekologickej výroby (ďalej len „skupina“).

               (2)

               V článku 4 ods. 5 rozhodnutia 2009/427/ES sa stanovuje, že členovia skupiny sa vymenúvajú na trojročné funkčné obdobie, ktoré je možné predĺžiť. Doterajšie skúsenosti so skupinou ukazujú, že trojročné obdobie je príliš krátke na to, aby skupina mohla naplno vykonávať svoje úlohy. Technické poradenstvo v oblasti ekologickej výroby zohráva vzhľadom na vývoj v sektore ekologického poľnohospodárstva dôležitú úlohu. Postup schvaľovania vrátane technického poradenstva na účely využívania poľnohospodárskej praxe a používania látok bude treba prispôsobiť nastávajúcemu legislatívnemu vývoju v oblasti ekologickej výroby. Takisto je potrebné na zabezpečiť kontinuitu, pokiaľ ide o prácu skupiny. Preto by sa funkčné obdobie skupiny stanovené v rozhodnutí 2009/427/ES malo predĺžiť na štyri roky.

               (3)

               Rozhodnutie 2009/427/ES by sa preto malo zodpovedajúcim spôsobom zmeniť,

         ROZHODLA TAKTO:
   Článok 1
   V článku 4 rozhodnutia 2009/427/ES sa odsek 5 nahrádza takto:

      „5.   Členovia skupiny sa vymenúvajú na štvorročné funkčné obdobie, ktoré je možné predĺžiť, a danú funkciu nemôžu zastávať viac ako tri po sebe nasledujúce funkčné obdobia. Svoju funkciu vykonávajú dovtedy, kým nebudú nahradení v súlade s odsekom 6 alebo kým im neuplynie funkčné obdobie.“

   Článok 2
   Toto rozhodnutie nadobúda účinnosť dňom jeho prijatia.

      V Bruseli 16. augusta 2017

            Za Komisiu

         Phil HOGAN

            člen Komisie

      (1)  Rozhodnutie Komisie 2009/427/ES z 3. júna 2009, ktorým sa zriaďuje expertná skupina pre technické poradenstvo v oblasti ekologickej výroby (Ú. v. EÚ L 139, 5.6.2009, s. 29).


title: 2011/672/: Rozhodnutie Rady z  10. októbra 2011 , ktorým sa vymenúva rumunský člen Európskeho hospodárskeho a sociálneho výboru

text:
               13.10.2011

               SK

               Úradný vestník Európskej únie

               L 268/15

         ROZHODNUTIE RADY
   z 10. októbra 2011,
   ktorým sa vymenúva rumunský člen Európskeho hospodárskeho a sociálneho výboru
   (2011/672/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 302,
   so zreteľom na návrh rumunskej vlády,
   so zreteľom na stanovisko Európskej komisie,
   keďže:

               (1)

               Rada 13. septembra 2010 prijala rozhodnutie 2010/570/EÚ, Euratom, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2010 do 20. septembra 2015 (1).

               (2)

               V dôsledku skončenia funkčného obdobia pána Sorina Cristiana STANA sa uvoľnilo jedno miesto člena Európskeho hospodárskeho a sociálneho výboru,

         PRIJALA TOTO ROZHODNUTIE:
   Článok 1
   Pán Liviu LUCA, Confederația Națională a Sindicatelor Libere din România FRĂȚIA, sa vymenúva za člena Európskeho hospodárskeho a sociálneho výboru na zvyšný čas funkčného obdobia, ktoré trvá do 20. septembra 2015.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 10. októbra 2011

            Za Radu

            predseda

         A. KRASZEWSKI

      (1)  Ú. v. EÚ L 251, 25.9.2010, s. 8.


title: Rozhodnutie Rady (EÚ) 2017/1249 zo 16. júna 2017 o uzavretí Dohody medzi Európskou úniou a Nórskym kráľovstvom o dodatočných pravidlách v súvislosti s nástrojom pre finančnú podporu v oblasti vonkajších hraníc a víz ako súčasťou Fondu pre vnútornú bezpečnosť na obdobie rokov 2014 až 2020 v mene Únie

text:
               12.7.2017

               SK

               Úradný vestník Európskej únie

               L 179/1

         ROZHODNUTIE RADY (EÚ) 2017/1249
   zo 16. júna 2017
   o uzavretí Dohody medzi Európskou úniou a Nórskym kráľovstvom o dodatočných pravidlách v súvislosti s nástrojom pre finančnú podporu v oblasti vonkajších hraníc a víz ako súčasťou Fondu pre vnútornú bezpečnosť na obdobie rokov 2014 až 2020 v mene Únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 77 ods. 2 v spojení s článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               V súlade s rozhodnutím Rady (EÚ) 2017/479 (2) Komisia podpísala 8. decembra 2016 Dohodu medzi Európskou úniou a Nórskym kráľovstvom o dodatočných pravidlách v súvislosti s nástrojom pre finančnú podporu v oblasti vonkajších hraníc a víz ako súčasťou Fondu pre vnútornú bezpečnosť na obdobie rokov 2014 až 2020 (ďalej len „dohoda“), s výhradou jej uzavretia k neskoršiemu dátumu.

               (2)

               V nariadení Európskeho parlamentu a Rady (EÚ) č. 515/2014 (3) sa stanovuje, že krajiny pridružené k vykonávaniu, uplatňovaniu a vývoju schengenského acquis sa majú podieľať na nástroji v súlade s jeho ustanoveniami a že sa majú dohodnúť mechanizmy týkajúce sa ich finančných príspevkov a dodatočných pravidiel potrebných na takúto účasť vrátane ustanovení, ktorými sa zaisťuje ochrana finančných záujmov Únie a právomoc Dvora audítorov vykonávať audit.

               (3)

               V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu. Vzhľadom na to, že toto rozhodnutie je založené na schengenskom acquis, sa Dánsko v súlade s článkom 4 uvedeného protokolu rozhodne do šiestich mesiacov po rozhodnutí Rady o tomto rozhodnutí, či ho bude transponovať do svojho vnútroštátneho práva.

               (4)

               Toto rozhodnutie predstavuje vývoj ustanovení schengenského acquis, na ktorých sa Spojené kráľovstvo nezúčastňuje v súlade s rozhodnutím Rady 2000/365/ES (4); Spojené kráľovstvo sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (5)

               Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES (5); Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (6)

               Dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Nórskym kráľovstvom o dodatočných pravidlách v súvislosti s nástrojom pre finančnú podporu v oblasti vonkajších hraníc a víz ako súčasťou Fondu pre vnútornú bezpečnosť na obdobie rokov 2014 až 2020 (6).
   Článok 2
   Predseda Rady v mene Únie vykoná oznámenie podľa článku 19 ods. 2 dohody s cieľom vyjadriť súhlas Únie s tým, že bude touto dohodou viazaná.
   Článok 3
   Toto rozhodnutie nadobúda účinnosť dňom jeho prijatia (7).

      V Luxemburgu 16. júna 2017

            Za Radu

            predseda

         E. SCICLUNA

      (1)  Súhlas zo 16. mája 2017 (zatiaľ neuverejnený v úradnom vestníku).

      (2)  Rozhodnutie Rady (EÚ) 2017/479 z 8. decembra 2016 o podpise, v mene Únie, a predbežnom vykonávaní Dohody medzi Európskou úniou a Nórskym kráľovstvom o dodatočných pravidlách v súvislosti s nástrojom pre finančnú podporu v oblasti vonkajších hraníc a víz ako súčasťou Fondu pre vnútornú bezpečnosť na obdobie rokov 2014 až 2020 (Ú. v. EÚ L 75, 21.3.2017 s. 1).

      (3)  Nariadenie Európskeho parlamentu a Rady (EÚ) č. 515/2014 zo 16. apríla 2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz a ktorým sa zrušuje rozhodnutie č. 574/2007/ES (Ú. v. EÚ L 150, 20.5.2014, s. 143).

      (4)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

      (5)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

      (6)  Dohoda bola uverejnená v Ú. v. EÚ L 75, 21.3.2017, s. 3, spolu s rozhodnutím o podpise.

      (7)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: 2010/96/CFSP: Rozhodnutie Rady 2010/96/SZBP z  15. februára 2010 o vojenskej misii Európskej únie na podporu výcviku bezpečnostných síl Somálska

text:
               19.2.2010

               SK

               Úradný vestník Európskej únie

               L 44/16

         ROZHODNUTIE RADY 2010/96/SZBP
   z 15. februára 2010
   o vojenskej misii Európskej únie na podporu výcviku bezpečnostných síl Somálska
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku (VP),
   keďže:

               (1)

               Bezpečnostná rada Organizácie Spojených národov (BR OSN) vo svojej rezolúcii 1872 (2009) o situácii v Somálsku prijatej 26. mája 2009 zdôraznila význam obnovy, výcviku, vybavenia a zachovania bezpečnostných síl Somálska a vyzvala členské štáty a regionálne a medzinárodné organizácie, aby poskytli technickú pomoc pri výcviku a vybavení bezpečnostných síl Somálska. BR OSN vo svojej rezolúcii 1897 (2009) prijatej 30. novembra 2009 pripomenula svoje predchádzajúce rezolúcie a opätovne potvrdila svoju podporu suverenite, územnej celistvosti, politickej nezávislosti a jednotnosti Somálska.

               (2)

               Rada sa vo svojich záveroch z 27. júla 2009 rozhodla posilniť svoju účasť na podpore mieru a rozvoja v Somálsku. Na tento účel preskúmala možnosti, ako by Únia mohla prispieť k medzinárodnému úsiliu vrátane úsilia v oblasti bezpečnosti.

               (3)

               Rada vo svojich záveroch zo 17. novembra 2009 uviedla, že ďalšia podpora Únie pre bezpečnostný sektor Somálska by sa mala zvažovať v rámci komplexného prístupu Únie k situácii v Somálsku, pričom by táto podpora mala byť súčasťou širšieho a koherentnejšieho rámca, ktorý by zahŕňal úzku spoluprácu a koordináciu EÚ s Africkou úniou, Organizáciou Spojených národov a inými relevantnými partnermi, najmä Spojenými štátmi americkými. Pokiaľ ide o Africkú úniu, Rada tiež zdôraznila význam úlohy, ktorú zohráva misia Africkej únie v Somálsku (AMISOM).

               (4)

               Rada 17.novembra 2009 schválila koncepciu krízového riadenia možnej misie v rámci Európskej bezpečnostnej a obrannej politiky, ktorá by prispela k výcviku bezpečnostných síl dočasnej federálnej vlády (Transitional Federal Government TFG) Somálska, a požiadala o ďalšiu plánovaciu činnosť. V dôsledku toho Politický a bezpečnostný výbor (PBV) zriadil plánovací úrad.

               (5)

               TGF Somálska listom z 18. novembra 2009 a 23. januára 2010 ocenila úsilie Únie o koordináciu výcviku bezpečnostných síl Somálska, ako aj jej úsilie o dosiahnutie mieru a stability v Somálsku; ubezpečila Úniu o svojom záväzku niesť zodpovednosť za nábor, výcvik a udržanie odvedencov a taktiež zdôraznila svoj záväzok na politiku širšieho bezpečnostného sektoru v Somálsku.

               (6)

               Zástupca osobitného zástupcu Africkej únie pre Somálsko listom z 30. novembra 2009 v mene Komisie Africkej únie uvítal pozitívne úvahy EÚ o výcviku viac ako 2 000 príslušníkov bezpečnostných síl Somálska.

               (7)

               Rada 8. decembra 2009 zvolila vojenské strategické riešenie prípadnej vojenskej misie EÚ.

               (8)

               Generálny tajomník Organizácie Spojených národov vo svojej správe z 31. decembra 2009 pre BR OSN poukázal na koncepciu krízového riadenia možnej misie v rámci Európskej bezpečnostnej a obrannej politiky na podporu výcviku bezpečnostných síl dočasnej federálnej vlády Somálska a zdôraznil, že pri realizácii plánu výcvikov EÚ sa od školiteľov EÚ bude očakávať, že budú postupovať podľa zosúladených a schválených výcvikových postupov.

               (9)

               Minister obrany Ugandy listom z 5. januára 2010 uvítal plánovanú misiu Únie na podporu bezpečnostného sektora Somálska a vyzval Úniu k účasti na výcviku bezpečnostných síl Somálska v Ugande v trvaní minimálne jedného roka.

               (10)

               Únia 20. januára 2010 ponúkla TFG, že prispeje k výcviku bezpečnostných síl Somálska.

               (11)

               Rada sa vo svojich záveroch z 25. januára 2010 dohodla na zriadení vojenskej misie EÚ na podporu výcviku somálskych bezpečnostných síl v Ugande, kde výcvik týchto síl už prebieha. Táto misia by tiež uľahčila aj koordináciu činností EÚ s AMISOM. Rada sa tiež dohodla, že misia sa začne súbežne s najbližším náborom účastníkov výcviku, ktorého začiatok sa plánuje na jar 2010, a že bude prebiehať v úzkej koordinácii s partnermi vrátane TFG, Ugandy, Africkej únie, Organizácie Spojených národov a Spojených štátov amerických. Rada uznala, že je potrebné, aby tento výcvik prebiehal ako súčasť širšieho medzinárodného úsilia, čo by okrem iného zahŕňalo previerky účastníkov výcviku, monitorovanie a inštruktáž bezpečnostných síl po návrate do Mogadiša a financovanie a vyplácanie miezd vojakom.

               (12)

               PBV by mal pod vedením Rady a VP vykonávať politickú kontrolu nad vojenskou misiou EÚ, poskytovať jej strategické usmernenie a prijímať príslušné rozhodnutia v súlade s článkom 38 tretím odsekom Zmluvy o Európskej únii (ZEÚ).

               (13)

               Je potrebné prerokovať a uzavrieť medzinárodné dohody týkajúce sa účasti tretích štátov na misiách EÚ a postavenia jednotiek a zamestnancov EÚ.

               (14)

               Prevádzkové výdavky vyplývajúce z tohto rozhodnutia, ktoré majú vojenské alebo obranné dôsledky, by mali hradiť členské štáty podľa článku 41 ods. 2 ZEÚ a v súlade s rozhodnutím Rady 2008/975/SZBP z 18. decembra 2008, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami (Athena) (1) (ďalej len „ATHENA“).

               (15)

               V článku 28 ods. 1 ZEÚ sa žiada, aby sa v rozhodnutiach Rady ustanovili prostriedky, ktoré Únia dostane k dispozícii. Referenčná suma na obdobie 12 mesiacov určená na spoločné náklady vojenskej misie EÚ predstavuje najlepší súčasný odhad a nedotýka sa konečných súm, ktoré budú zahrnuté do rozpočtu, ktorý sa má schváliť v súlade s pravidlami ustanovenými v ATHENA.

               (16)

               V súlade s článkom 5 Protokolu o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami. Dánsko sa preto nezúčastňuje na financovaní misie,

         PRIJALA TOTO ROZHODNUTIE:
   Článok 1
   Misia
   1.   Európska únia realizuje vojenskú výcvikovú misiu, ďalej len „EUTM Somalia“, s cieľom prispieť k posilneniu dočasnej federálnej vlády Somálska (TFG) ako fungujúcej vlády slúžiacej občanom Somálska. Cieľom vojenskej misie EÚ je najmä prispieť ku komplexnej a udržateľnej perspektíve vývoja bezpečnostného sektora Somálska prostredníctvom posilnenia bezpečnostných síl Somálska zabezpečením poskytovania osobitného vojenského výcviku a podpory výcviku, ktorý zabezpečuje Uganda, približne pre 2 000 somálskych odvedencov až do úrovne čaty vrátane vhodného modulového a špecializovaného výcviku dôstojníkov a poddôstojníkov. Vojenská misia EÚ sa povedie v úzkej spolupráci a koordinácii s inými aktérmi medzinárodného spoločenstva, predovšetkým Organizáciou Spojených národov, misiou Africkej únie v Somálsku (AMISOM) a Spojenými štátmi americkými.
   2.   Vojenský výcvik EÚ sa na uvedený účel koná hlavne v Ugande v súlade s politickým cieľom misie EÚ na podporu výcviku bezpečnostných síl Somálska vymedzeným v koncepcii krízového riadenia, ktorú Rada schválila 17. novembra 2009. Časť tejto vojenskej misie EÚ bude pôsobiť aj v Nairobi.
   Článok 2
   Vymenovanie veliteľa misie EÚ
   1.   Plukovník Ricardo GONZÁLES ELUL sa týmto vymenúva za veliteľa misie EÚ.
   2.   Veliteľ misie EÚ vykonáva funkciu veliteľa operácie EÚ a veliteľa ozbrojených síl EÚ.
   Článok 3
   Určenie operačného štábu EÚ
   Operačný štáb misie EÚ sa nachádza v Ugande. Jeho súčasťou je styčný úrad v Nairobi a podporná bunka v Bruseli. Vykonáva funkcie operačného štábu a vojenského štábu.
   Článok 4
   Plánovanie a začatie misie
   Rozhodnutie o začatí vojenskej misie EÚ prijíma Rada po schválení plánu misie.
   Článok 5
   Politická kontrola a strategické usmerňovanie
   1.   Politický a bezpečnostný výbor (PBV) vykonáva pod vedením Rady a vysokého predstaviteľa Únie pre zahraničné veci a bezpečnostnú politiku (VP) politickú kontrolu a strategické usmerňovanie vojenskej operácie EÚ. Rada týmto poveruje PBV prijať príslušné rozhodnutia v súlade s článkom 38 Zmluvy o Európskej únii (Zmluva o EÚ). Toto poverenie zahŕňa právomoc meniť a dopĺňať dokumenty, ktoré sa týkajú plánovania, vrátane plánu misie a štruktúry velenia. Toto poverenie tiež zahŕňa právomoci prijímať rozhodnutia o vymenovaní veliteľa misie EÚ. Právomoc rozhodovať o cieľoch a ukončení vojenskej misie EÚ si ponecháva Rada.
   2.   PBV pravidelne podáva správy Rade.
   3.   PBV pravidelne dostáva správy od predsedu Vojenského výboru EÚ (VVEÚ) o vykonávaní vojenskej misie EÚ. PBV môže v prípade potreby na svoje zasadnutia pozvať veliteľa misie EÚ.
   Článok 6
   Vojenské usmerňovanie
   1.   VVEÚ zabezpečí monitorovanie riadneho priebehu vojenskej misie EÚ, za ktorú zodpovedá veliteľ misie EÚ.
   2.   VVEÚ pravidelne dostáva správy od veliteľa misie EÚ. Vojenský výbor môže v prípade potreby na svoje zasadnutia pozvať veliteľa misie EÚ.
   3.   Predseda VVEÚ je hlavnou kontaktnou osobou pre veliteľa misie EÚ.
   Článok 7
   Vykonávanie a jednotnosť reakcie Únie
   1.   VP zabezpečuje vykonávanie tohto rozhodnutia a tiež jeho jednotnosť s vonkajšou činnosťou Únie ako celku vrátane vykonávania rozvojových programov Únie.
   2.   Veliteľ misie EÚ pomáha VP pri vykonávaní tohto rozhodnutia.
   Článok 8
   Účasť tretích štátov
   1.   Bez toho, aby bola dotknutá autonómia rozhodovania Únie a jednotný inštitucionálny rámec, a v súlade s príslušnými usmerneniami Európskej rady sa môžu tretie štáty vyzvať, aby sa zúčastnili misie.
   2.   Rada týmto poveruje PBV, aby vyzval tretie štáty na poskytnutie príspevku a aby podľa odporúčania veliteľa misie EÚ a VVEÚ prijal príslušné rozhodnutia o prijatí navrhovaných príspevkov.
   3.   Podrobné podmienky týkajúce sa účasti tretích štátov sa ustanovia v dohodách, ktoré sa uzatvoria v súlade s článkom 37 Zmluvy o EÚ a v súlade s postupom ustanoveným v článku 218 Zmluvy o fungovaní Európskej únie (ZFEÚ). Ak Únia a tretí štát uzatvorili dohodu ustanovujúcu rámec účasti tohto tretieho štátu na misiách krízového riadenia Únie, uplatňujú sa v súvislosti s touto misiou ustanovenia takejto dohody.
   4.   Tretie štáty, ktoré významným spôsobom prispievajú k vojenskej misii EÚ, majú z hľadiska každodenného riadenia misie rovnaké práva a povinnosti ako členské štáty, ktoré sa misie zúčastňujú.
   5.   Rada týmto poveruje PBV, aby prijal príslušné rozhodnutia o zriadení výboru prispievateľov, ak by tretie štáty poskytli významné vojenské príspevky.
   Článok 9
   Postavenie zamestnancov pod vedením EÚ
   Postavenie jednotiek a zamestnancov pod vedením EÚ vrátane výsad, imunít a iných záruk potrebných pre splnenie a hladký priebeh ich misie sa môžu dohodnúť v súlade s postupom ustanoveným v článku 37 ZEÚ a v súlade s postupom ustanoveným v článku 218 ods. 3 ZFEÚ.
   Článok 10
   Finančné dojednania
   1.   Spoločné náklady vojenskej misie EÚ sa spravujú v súlade s rozhodnutím Rady 2008/975/SZBP z 18. decembra 2008, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami (Athena) (2) („ATHENA“).
   2.   Finančná referenčná suma na spoločné náklady vojenskej misie EÚ je 4,8 miliónov EUR. Percentuálny podiel referenčnej sumy uvedený v článku 32 ods. 3 ATHENA je 60 %.
   Článok 11
   Sprístupnenie informácií tretím stranám
   1.   VP sa týmto poveruje poskytovať v súlade s bezpečnostnými nariadeniami Rady (3) do príslušnej úrovne utajenia Organizácii Spojených národov, Africkej únii (AÚ, AMISOM) a iným tretím stranám, ktoré sa pripojili k tomuto rozhodnutiu, utajované skutočnosti a dokumenty EÚ vyhotovené na účely vojenskej misie EÚ.
   2.   VP sa týmto poveruje poskytovať Organizácii Spojených národov, AÚ, AMISOM a iným tretím stranám, ktoré sa pripojili k tomuto rozhodnutiu, neutajované dokumenty EÚ, ktoré súvisia s rokovaniami Rady týkajúcimi sa misie, na ktoré sa vzťahuje služobné tajomstvo podľa článku 6 ods. 1 rokovacieho poriadku Rady (4).
   Článok 12
   Nadobudnutie účinnosti a ukončenie
   1.   Toto rozhodnutie nadobúda účinnosť dňom jeho prijatia.
   2.   Vojenská misia EÚ sa končí v roku 2011 po ukončení dvoch po sebe idúcich výcvikových období trvajúcich šesť mesiacov.
   3.   Toto rozhodnutie sa zrušuje odo dňa uzatvorenia operačného štábu EÚ, styčného úradu v Nairobi a podpornej bunky v Bruseli v súlade s plánmi na ukončenie vojenskej misie EÚ a bez toho, aby boli dotknuté postupy týkajúce sa auditu a predkladania účtov o vojenskej misii EÚ ustanovené v ATHENA.
   Článok 13
   Uverejnenie
   1.   Toto rozhodnutie sa uverejní v Úradnom vestníku Európskej únie.
   2.   Rozhodnutia PBV o vymenovaní veliteľa misie EÚ a o prijatí príspevkov tretích štátov a zriadení výboru prispievateľov sa tiež uverejnenia v Úradnom vestníku Európskej únie.

      V Bruseli 15. februára 2010

            Za Radu

            predseda

         Á. GABILONDO

      (1)  Ú. v. EÚ L 345, 23.12.2008, s. 96.

      (2)  Ú. v. EÚ L 345, 23.12.2008, s. 96.

      (3)  Rozhodnutie Rady 2001/264/ES z 19. marca 2001, ktorým sa prijímajú bezpečnostné nariadenia Rady (Ú. v. ES L 101, 11.4.2001, s. 1).

      (4)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).


title: Rozhodnutie Európskeho parlamentu o uzatvorení Medziinštitucionálnej dohody formou spoločného vyhlásenia o návrhu rozhodnutia Rady, ktorým sa mení a dopĺňa rozhodnutie 1999/468/ES, ktorým sa ustanovujú postupy pre výkon vykonávacích právomocí prenesených na Komisiu (nový regulačný postup s kontrolou) (10125/2006 - C6-0208/2006 - 2006/2152(ACI))

text:
C 303 E/806           SK                                Úradný vestník Európskej únie                                 13.12.2006

Vo štvrtok 6. júla 2006
              P6_TA(2006)0309

              Vykonávacie právomoci prenesené na Komisiu (Medziinštitucionálna dohoda)

              Rozhodnutie Európskeho parlamentu o uzatvorení Medziinštitucionálnej dohody formou spoloč-
              ného vyhlásenia o návrhu rozhodnutia Rady, ktorým sa mení a dopĺňa rozhodnutie 1999/468/ES,
              ktorým sa ustanovujú postupy pre výkon vykonávacích právomocí prenesených na Komisiu (nový
                       regulačný postup s kontrolou) (10125/2006 – C6-0208/2006 – 2006/2152(ACI))

              Európsky parlament,

              — so zreteľom na Zmluvu o založení Európskeho spoločenstva, a najmä na jej článok 202 tretiu zarážku,

              — so zreteľom na rozhodnutie Rady 1999/468/ES z 28. júna 1999, ktorým sa ustanovujú postupy pre
                výkon vykonávacích právomocí prenesených na Komisiu (1),

              — so zreteľom na návrh rozhodnutia Rady predložený Komisiou, ktorým sa mení a dopĺňa rozhodnutie
                1999/468/ES (KOM(2002)0719) (2),

              — so zreteľom na vyhlásenie predchádzajúceho predsedu Komisie pána Prodiho pred Európskym parla-
                mentom dňa 5. februára 2002 („Prodiho vyhlásenie“),

              — so zreteľom na svoju pozíciu z 2. septembra 2003 (3),

              — so zreteľom na svoje uznesenie z 5. februára 2002 o vykonávaní právnych predpisov o finančných
                službách (4),

              — so zreteľom na zmenený návrh Komisie (KOM(2004)0324) (5),

              — so zreteľom na návrh rozhodnutia Rady (10126/1/2006 – C6-0190/2006) (6),

              — so zreteľom na návrh spoločného vyhlásenia (10125/2006 – C6-0208/2006),

              — so zreteľom na článok 120 ods. 1 rokovacieho poriadku,

              — so zreteľom na správu Výboru pre ústavné veci (A6-0237/2006), keďže

              A. Rada a Komisia sa dohodli minulú jeseň na začatí rozhovorov o možnostiach uskutočnenia reformy
                 postupov v oblasti komitológie základe zmeneného a doplneného návrhu Komisie,

              B. dňa 10. novembra 2005 rozhodla konferencia predsedov o začatí rokovaní s Radou a Komisiou
                 o postupoch v oblasti komitológie a s týmto cieľom dala mandát predsedovi konferencie predsedov
                 výborov a spravodajcovi gestorského výboru, ktorý bol obnovený 19. januára 2006,

              C. výsledkom týchto rozhovorov bol návrh nového postupu a návrh vyhlásenia k rozhodnutiu, ktoré sa má
                 prijať o uvedenom postupe,

              D. rozhodnutie začlení do rozhodnutia o postupoch v oblasti komitológie z roku 1999 konanie známe ako
                 „regulačný postup s kontrolou“, prostredníctvom ktorého získa Európsky parlament a Rada právo na
                 rovnocennú kontrolu „kvázi legislatívnych“ opatrení na vykonávanie aktu prijatého v rámci postupu
                 spolurozhodovania a právo na odmietnutie týchto opatrení,

              (1) Ú. v. ES L 184, 17.7.1999, s. 23.
              (2) Zatiaľ neuverejnené v úradnom vestníku.
              (3) Ú. v. EÚ C 76 E, 25.3.2004, s. 82.
              (4) Ú. v. ES C 284 E, 21.11.2002, s. 115.
              (5) Zatiaľ neuverejnené v v úradnom vestníku.
              (6) Zatiaľ neuverejnené v v úradnom vestníku.
 ---pagebreak--- 13.12.2006           SK                              Úradný vestník Európskej únie                                          C 303 E/807

                                                                                Vo štvrtok 6. júla 2006
             E. Zmluva o Ústave pre Európu, ktorú podpísali predsedovia vlád a hlavy štátov udeľuje Európskemu parla-
                mentu právo zrušiť prenesenie právomocí (článok I-36). Záverečný kompromisný text týkajúci sa nového
                regulačného postupu s kontrolou neposkytuje Európskemu parlamentu takéto právo. Právo zrušiť prene-
                senie právomocí zostane z tohto dôvodu jednou z kľúčovou požiadavkou Európskeho parlamentu, ktorá
                sa mohla dosiahnuť predovšetkým Zmluvou o Ústave pre Európu,

             F. rozhodnutie bude obsahovať spoločné vyhlásenie Európskeho parlamentu, Rady a Komisie, vyhlásenie
                Komisie, ktoré bude uvedené v zápisnici z rokovania Rady a vyhlásenia Komisie o vykonávaní a použití
                nového postupu,

             G. tieto vyhlásenia budú obsahovať dôležité body rokovaní troch inštitúcií, bez ktorých by sa nedosiahol
                kompromis vo veci nového postupu a nezabezpečil by sa jeho praktický účinok.

             1. schvaľuje uzatvorenie dohody formou spoločného vyhlásenia, ktoré je priloženého k tomuto
             rozhodnutiu;

             2. berie na vedomie vyhlásenie Komisie v súvislosti so spoločným vyhlásením týkajúce sa jej záväzku prijať
             opatrenia na zabezpečenie transparentnosti;

             3. berie na vedomie vyhlásenia Komisie týkajúce sa používania jazykov, začiatku kontroly a zosúladenia
             platných právnych aktov prijatých pri rovnakej príležitosti;

             4.   poveruje svojho predsedu, aby toto rozhodnutie postúpil na vedomie Rade a Komisii.

             Vyhlásenie Európskeho parlamentu, Rady a Komisie

             1. Európsky parlament, Rada a Komisia vítajú prijatie rozhodnutia Rady, ktorým sa mení a dopĺňa rozhod-
             nutie Rady 1999/468/ES z 28. júna 1999, ktorým sa ustanovujú postupy pre výkon vykonávacích právo-
             mocí prenesených na Komisiu (1). Zahrnutie nového postupu nazvaného regulačný postup s kontrolou do
             rozhodnutia z roku 1999 umožní, aby mal zákonodarca kontrolu nad prijatím kvázi legislatívnych opatrení
             na vykonávanie aktu prijatého v rámci postupu spolurozhodovania.

             2. Európsky parlament, Rada a Komisia zdôrazňujú, že toto rozhodnutie prináša v rámci súčasnej zmluvy
             horizontálne a uspokojivé riešenie požiadaviek Európskeho parlamentu kontrolovať vykonávanie aktov prija-
             tých v rámci postupu spolurozhodovania.

             3. Bez toho, aby boli dotknuté právomoci zákonodarných orgánov, Európsky parlament a Rada uznávajú,
             že pravidlá dobrej normotvorby vyžadujú, aby sa vykonávacie právomoci preniesli na Komisiu bez časového
             obmedzenia. Ak je však potrebné pristúpiť k úprave v určitej lehote, Európsky parlament, Rada a Komisia sa
             domnievajú, že doložka, v ktorej by sa požadovalo, aby Komisia predložila návrh na revíziu alebo zrušenie
             ustanovení týkajúcich sa prenesenia vykonávacích právomocí, by mohla posilniť kontrolu vykonávanú
             zákonodarcom.

             4. Tento nový postup sa po nadobudnutí účinnosti uplatní na kvázi legislatívne opatrenia ustanovené
             v aktoch, ktoré sa prijmú postupom spolurozhodovania vrátane opatrení ustanovených v aktoch, ktoré sa
             prijmú v budúcnosti v oblasti finančných služieb (akty Lamfalussy). Avšak, aby bol uplatniteľný na už účinné
             akty prijaté postupom spolurozhodovania, tieto akty sa musia prispôsobiť v súlade s uplatniteľnými
             postupmi s cieľom nahradiť regulačný postup uvedený v článku 5 rozhodnutia 1999/468/ES regulačným
             postupom s kontrolou vždy, keď ide o opatrenia, na ktoré sa vzťahuje jeho rozsah pôsobnosti.

             (1) Ú. v. ES L 184, 17.7.1999, s. 23.
 ---pagebreak--- C 303 E/808           SK                             Úradný vestník Európskej únie                                         13.12.2006

Vo štvrtok 6. júla 2006
              5.   Európsky parlament, Rada a Komisia sa domnievajú, že je naliehavé upraviť tieto akty:

              a) nariadenie Európskeho parlamentu a Rady o vyhláseniach o výživovej a zdravotnej hodnote potravín
                 (zatiaľ neuverejnené v úradnom vestníku),

              b) smernicu Európskeho parlamentu a Rady 2006/49/ES zo 14 júna 2006, ktorá obsahuje prepracované
                 znenie smernice Rady 93/6/EHS z 15. marca 1993 o kapitálovej primeranosti investičných spoločností
                 a úverových inštitúcií (zatiaľ neuverejnená v úradnom vestníku),

              c) smernicu Európskeho parlamentu a Rady 2006/48/ES zo 14 júna 2006, ktorá obsahuje prepracované
                 znenie smernice Európskeho parlamentu a Rady 2000/12/ES z 20. marca 2000 o začatí a vykonávaní
                 činností úverových inštitúcií (zatiaľ neuverejnená v úradnom vestníku),

              d) smernicu Európskeho parlamentu a Rady 2006/43/ES zo 17. mája 2006 o štatutárnom audite ročných
                 účtovných závierok a konsolidovaných účtovných závierok, ktorou sa menia a dopĺňajú smernice Rady
                 78/660/EHS a 83/349/EHS a ktorou sa zrušuje smernica Rady 84/253/EHS (Ú. v. EÚ L 157, 9.6.2006,
                 s. 87),

              e) nariadenie Európskeho parlamentu a Rady (ES) č. 562/2006 z 15. marca 2006, ktorým sa ustanovuje
                 kódex Spoločenstva o pravidlách upravujúcich pohyb osôb cez hranice (Kódex schengenských hraníc)
                 (Ú. v. EÚ L 105, 13.4.2006, s. 1),

              f)   smernicu Európskeho parlamentu a Rady 2005/60/ES z 26. októbra 2005 o predchádzaní využívania
                   finančného systému na účely prania špinavých peňazí a financovania terorizmu (Ú. v. EÚ L 309,
                   25.11.2005, s. 15),

              g) smernicu Európskeho parlamentu a Rady 2005/32/ES zo 6. júla 2005 o vytvorení rámca na stanovenie
                 požiadaviek na ekodizajn výrobkov využívajúcich energiu a o zmene a doplnení smernice Rady
                 92/42/EHS a smerníc Európskeho parlamentu a Rady 96/57/ES a 2000/55/ES (Ú. v. EÚ L 191
                 z 22.7.2005, s. 29),

              h) smernicu Európskeho parlamentu a Rady 2005/1/ES z 9. marca 2005, ktorou sa menia a dopĺňajú
                 smernice Rady 73/239/EHS, 85/611/EHS, 91/675/EHS, 92/49/EHS a 93/6/EHS a smernice Európskeho
                 parlamentu a Rady 94/19/ES, 98/78/ES, 2000/12/ES, 2001/34/ES, 2002/83/ES a 2002/87/ES s cieľom
                 vytvoriť novú organizačnú štruktúru výborov pre finančné služby (Ú. v. EÚ L 79, 24.3.2005, s. 9),

              i)   nariadenie Európskeho parlamentu a Rady (ES) č. 396/2005 z 23. februára 2005 o maximálnych hladi-
                   nách rezíduí pesticídov v alebo na potravinách a krmivách rastlinného a živočíšneho pôvodu a o zmene
                   a doplnení smernice Rady 91/414/EHS (Ú. v. EÚ L 70, 16.3.2005, s. 1),

              j)   smernicu Európskeho parlamentu a Rady 2004/109/ES z 15. decembra 2004 o harmonizácii požiada-
                   viek na transparentnosť v súvislosti s informáciami o emitentoch, ktorých cenné papiere sú prijaté na
                   obchodovanie na regulovanom trhu, a ktorou sa mení a dopĺňa smernica 2001/34/ES (Ú. v. EÚ L 390,
                   31.12.2004, s. 38),

              k) smernicu Európskeho parlamentu a Rady 2004/39/ES z 21. apríla 2004 o trhoch s finančnými
                 nástrojmi, o zmene a doplnení smerníc Rady 85/611/EHS a 93/6/EHS a smernice Európskeho parla-
                 mentu a Rady 2000/12/ES a o zrušení smernice Rady 93/22/EHS (Ú. v. EÚ L 145, 30.4.2004, s. 1),

              l)   smernicu Európskeho parlamentu a Rady 2003/71/ES zo 4. novembra 2003 o prospekte, ktorý sa
                   zverejňuje pri verejnej ponuke cenných papierov alebo ich prijatí na obchodovanie, a o zmene
                   a doplnení smernice 2001/34/ES (Ú. v. EÚ L 345, 31.12.2003, s. 64),

              m) nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifi-
                 kovaných potravinách a krmivách (Ú. v. EÚ L 268, 18.10.2003, s. 1),

              n) smernicu Európskeho parlamentu a Rady 2003/41/ES z 3. júna 2003 o činnostiach a dohľade nad inšti-
                 túciami zamestnaneckého dôchodkového zabezpečenia (Ú. v. EÚ L 235, 23.9.2003, s. 10),
 ---pagebreak--- 13.12.2006           SK                              Úradný vestník Európskej únie                                         C 303 E/809

                                                                                Vo štvrtok 6. júla 2006
             o) smernicu Európskeho parlamentu a Rady 2003/6/ES z 28. januára 2003 o obchodovaní s využitím
                dôverných informácií a o manipulácii s trhom (zneužívanie trhu) (Ú. v. EÚ L 96, 12.4.2003, s. 16),
             p) smernicu Európskeho parlamentu a Rady 2002/96/ES z 27. januára 2003 o odpade z elektrických
                a elektronických zariadení (OEEZ) (Ú. v. EÚ L 37, 13.2.2003, s. 24),
             q) smernicu Európskeho parlamentu a Rady 2002/95/ES z 27. januára 2003 o obmedzení používania urči-
                tých nebezpečných látok v elektrických a elektronických zariadeniach (Ú. v. EÚ L 37, 13.2.2003, s. 19),
             r) smernicu Európskeho parlamentu a Rady 2002/87/ES zo 16. decembra 2002 o doplnkovom dohľade
                nad úverovými inštitúciami, poisťovňami a investičnými spoločnosťami vo finančnom konglomeráte,
                ktorou sa menia a dopĺňajú smernice Rady 73/239/EHS, 79/267/EHS, 92/49/EHS, 92/96/EHS,
                93/6/EHS a 93/22/EHS a smernice Európskeho parlamentu a Rady 98/78/ES a 2000/12/ES (Ú. v. EÚ
                L 35, 11.2.2003, s. 1),
             s) nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medziná-
                rodných účtovných noriem (Ú. v. ES L 243, 11.9.2002, s. 1),
             t)   smernicu Európskeho parlamentu a Rady 2001/107/ES z 21. januára 2002, ktorou sa mení a dopĺňa
                  smernica Rady 85/611/EHS o koordinácii zákonov, iných právnych predpisov a správnych opatrení týka-
                  júcich sa podnikov kolektívneho investovania do prevoditeľných cenných papierov (PKIPCP) s cieľom
                  upraviť správcovské spoločnosti a zjednodušené prospekty (Ú. v. ES L 41, 13.2.2002, s. 20),
             u) smernicu Európskeho parlamentu a Rady 2001/83/ES zo 6. novembra 2001, ktorou sa ustanovuje
                zákonník spoločenstva o humánnych liekoch (Ú. v. ES L 311, 28.11.2001, s. 67),
             v) smernicu Európskeho parlamentu a Rady 2001/18/ES z 12. marca 2001 o zámernom uvoľnení gene-
                ticky modifikovaných organizmov do životného prostredia a o zrušení smernice Rady 90/220/EHS
                (Ú. v. ES L 106, 17.4.2001, s. 1),
             w) smernicu Európskeho parlamentu a Rady 2000/60/ES z 23. októbra 2000, ktorou sa stanovuje rámec
                pôsobnosti pre opatrenia Spoločenstva v oblasti vodného hospodárstva (Ú. v. ES L 327, 22.12.2000,
                s. 1),
             x) smernicu Európskeho parlamentu a Rady 2000/53/ES z 18. septembra 2000 o vozidlách po dobe život-
                nosti (Ú. v. ES L 269, 21.10.2000, s. 34),
             y) smernicu Európskeho parlamentu a Rady 98/8/ES zo 16. februára 1998 o uvádzaní biocídnych
                výrobkov na trh (Ú. v. ES L 123, 24.4.1998, s. 1).
             Komisia uviedla, že na tento účel Európskemu parlamentu a Rade čo najskôr predloží návrhy zmien
             a doplnení uvedených aktov s cieľom zahrnúť do nich regulačný postup s kontrolou a zrušiť tak ustano-
             venia, ak existujú, týchto aktov, ktoré stanovujú časové obmedzenie na prenos vykonávacích právomocí na
             Komisiu. Európsky parlament a Rada zabezpečia, aby sa uvedené návrhy prijali čo najskôr.
             6. Európsky parlament, Rada a Komisia v súlade s Medziinštitucionálnou dohodou zo 16. decembra 2003
             o lepšom zákonodarstve (1) pripomínajú dôležitú úlohu, ktorú zohrávajú v právnych predpisoch vykonávacie
             opatrenia. Navyše sú názoru, že všeobecné zásady Medziinštitucionálnej dohody z 22. decembra 1998
             o spoločných pravidlách pre kvalitu tvorby legislatívy Spoločenstva ( 2) by sa mali v každom prípade uplat-
             ňovať na opatrenia so všeobecnou pôsobnosťou, ktoré boli prijaté podľa nového regulačného postupu
             s kontrolou.

             (1) Ú. v. EÚ C 321, 31.12.2003, s. 1.
             (2) Ú. v. ES C 73, 17.3.1999, s. 1.


title: 2014/433/SZBP: Rozhodnutie Politického a bezpečnostného výboru Atalanta/3/2014 z 3. júla 2014 o vymenovaní veliteľa operácie EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta)

text:
               5.7.2014

               SK

               Úradný vestník Európskej únie

               L 198/5

         ROZHODNUTIE POLITICKÉHO A BEZPEČNOSTNÉHO VÝBORU ATALANTA/3/2014
   z 3. júla 2014
   o vymenovaní veliteľa operácie EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta)

      (2014/433/SZBP)

   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38,
   so zreteľom na jednotnú akciu Rady 2008/851/SZBP z 10. novembra 2008 o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (1) (Atalanta), a najmä na jej článok 6,
   keďže:

               (1)

               Podľa článku 6 ods. 1 jednotnej akcie 2008/851/SZBP Rada poverila Politický a bezpečnostný výbor (PBV) prijímať rozhodnutia o vymenovaní veliteľa operácie EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (ďalej len „veliteľ operácie EÚ“).

               (2)

               PBV 18. decembra 2012 prijal rozhodnutie Atalanta/4/2012 (2) o vymenovaní kontradmirála Roberta Tarranta za veliteľa operácie EÚ.

               (3)

               Spojené kráľovstvo navrhlo, aby kontradmirála Roberta TARRANTA vo funkcii veliteľa operácie EÚ nahradil generálmajor Martin SMITH.

               (4)

               Vojenský výbor EÚ tento návrh podporuje.

               (5)

               V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami,

         PRIJAL TOTO ROZHODNUTIE:
   Článok 1
   Generálmajor Martin SMITH sa týmto od 27. augusta 2014 vymenúva za veliteľa operácie EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania.
   Článok 2
   Rozhodnutie Atalanta/4/2012 sa týmto zrušuje.
   Článok 3
   Toto rozhodnutie nadobúda účinnosť dňom jeho prijatia.
   Uplatňuje sa od 27. augusta 2014.

      V Bruseli 3. júla 2014

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 301, 12.11.2008, s. 33.

      (2)  Rozhodnutie Politického a bezpečnostného výboru ATALANTA/4/2012 z 18. decembra 2012 o vymenovaní veliteľa operácie EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta) (Ú. v. EÚ L 352, 21.12.2012, s. 46).


title: Rozhodnutie Európskeho parlamentu (EÚ) 2015/1693 z 29. apríla 2015 o absolutóriu za plnenie rozpočtu Agentúry pre európsky GNSS za rozpočtový rok 2013

text:
               30.9.2015

               SK

               Úradný vestník Európskej únie

               L 255/364

      ROZHODNUTIE EURÓPSKEHO PARLAMENTU (EÚ) 2015/1693
      z 29. apríla 2015
      o absolutóriu za plnenie rozpočtu Agentúry pre európsky GNSS za rozpočtový rok 2013
      EURÓPSKY PARLAMENT,

                  —

                  so zreteľom na konečnú ročnú účtovnú závierku Agentúry pre európsky GNSS za rozpočtový rok 2013,

                  —

                  so zreteľom na správu Dvora audítorov o overení ročnej účtovnej závierky Agentúry pre európsky GNSS za rozpočtový rok 2013 spolu s odpoveďami agentúry (1),

                  —

                  so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady zo 17. februára 2015 o udelení absolutória agentúre za plnenie rozpočtu za rozpočtový rok 2013 (05304/2015 – C8-0054/2015),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3),

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (4), a najmä na jeho článok 208,

                  —

                  so zreteľom na nariadenie Európskeho parlamentu a Rady (EÚ) č. 912/2010 z 22. septembra 2010 o zriadení Agentúry pre európsky GNSS, ktorým sa zrušuje nariadenie Rady (ES) č. 1321/2004 o štruktúrach riadenia európskych programov satelitnej rádiovej navigácie a ktorým sa mení a dopĺňa nariadenie Európskeho parlamentu a Rady (ES) č. 683/2008 (5), a najmä na jeho článok 14,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6),

                  —

                  so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (7), a najmä na jeho článok 108,

                  —

                  so zreteľom na článok 94 rokovacieho poriadku a prílohu V k rokovaciemu poriadku,

                  —

                  so zreteľom na správu Výboru pre kontrolu rozpočtu (A8-0095/2015),

         1.

            udeľuje výkonnému riaditeľovi Agentúry pre európsky GNSS absolutórium za plnenie rozpočtu agentúry za rozpočtový rok 2013;

         2.

            uvádza svoje poznámky v priloženom uznesení;

         3.

            poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Agentúry pre európsky GNSS, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ C 442, 10.12.2014, s. 318.

         (2)  Pozri poznámku pod čiarou č. 1.

         (3)  Ú. v. ES L 248, 16.9.2002, s. 1.

         (4)  Ú. v. EÚ L 298, 26.10.2012, s. 1.

         (5)  Ú. v. EÚ L 276, 20.10.2010, s. 11.

         (6)  Ú. v. ES L 357, 31.12.2002, s. 72.

         (7)  Ú. v. EÚ L 328, 7.12.2013, s. 42.


title: 2009/736/ES: Rozhodnutie Komisie z  5. októbra 2009 o prijatí záväzku ponúknutého v súvislosti s antidumpingovým konaním, ktoré sa týka dovozu určitých hliníkových fólií, okrem iného s pôvodom v Brazílii

text:
               6.10.2009

               SK

               Úradný vestník Európskej únie

               L 262/50

      ROZHODNUTIE KOMISIE

   z 5. októbra 2009
   o prijatí záväzku ponúknutého v súvislosti s antidumpingovým konaním, ktoré sa týka dovozu určitých hliníkových fólií, okrem iného s pôvodom v Brazílii
   (2009/736/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho články 8 a 9,
   po porade s poradným výborom,
   keďže:
   A.   POSTUP

               (1)

               Nariadením (ES) č. 287/2009 (2) Komisia zaviedla dočasné antidumpingové clo na dovoz určitých hliníkových fólií s pôvodom v Arménsku, Brazílii a Čínskej ľudovej republike („ČĽR“) do Spoločenstva.

               (2)

               Po prijatí dočasných antidumpingových opatrení Komisia pokračovala v prešetrovaní dumpingu, ujmy a záujmu Spoločenstva. Prešetrovanie potvrdilo dočasné zistenia poškodzujúceho dumpingu v súvislosti s týmto dovozom.

               (3)

               Konečné zistenia a závery prešetrovania sú uvedené v nariadení Rady (ES) č. 925/2009 z 24. septembra 2009 o zavedení dočasného antidumpingového cla a o konečnom výbere dočasného cla na dovoz určitých hliníkových fólií s pôvodom v Arménsku, Brazílii a Čínskej ľudovej republike (3).

         B.   ZÁVÄZOK

               (4)

               Po prijatí dočasných antidumpingových opatrení ponúkol jediný spolupracujúci vyvážajúci výrobca v Brazílii, spoločnosť Companhia Brasileira de Aluminio (ďalej len „CBA“), cenový záväzok v súlade s článkom 8 ods. 1 základného nariadenia. V rámci tohto záväzku ponúkla spoločnosť CBA, že bude príslušný výrobok predávať na úrovniach cien alebo nad úrovňami cien, ktoré odstraňujú poškodzujúci vplyv dumpingu, ktorý bol zistený počas prešetrovania. Aby sa obmedzilo riziko obchádzania, ponúkla CBA jednu minimálnu dovoznú cenu pre všetky rôzne druhy výrobkov.

               (5)

               V ponuke bola takisto stanovená indexácia minimálnej dovoznej ceny vzhľadom na to, že cena príslušného výrobku priamo súvisí s cenou hlavnej suroviny, primárneho hliníka, ktorý je komoditou obchodovanou na celom svete s referenčnou cenou uverejnenou na londýnskej burze s kovmi (London Metal Exchange – „LME“).

               (6)

               Ponuka minimálnej dovoznej ceny od uvedenej spoločnosti bola založená na cene nespôsobujúcej ujmu stanovenej na obdobie prešetrovania na základe predajných cien výrobného odvetvia Spoločenstva.

               (7)

               Ponuka záväzku spoločnosti CBA takisto obsahovala ustanovenie, že celý predaj spoločnosti CBA sa bude uskutočňovať priamo prvému nezávislému zákazníkovi v Spoločenstve a že spoločnosť CBA nebude predávať iné výrobky ako tie, na ktoré sa vzťahuje záväzok, zákazníkom kupujúcim výrobky, na ktoré sa vzťahuje uvedený záväzok.

               (8)

               Spoločnosť CBA takisto súhlasila s tým, že bude poskytovať Komisii pravidelné a podrobné informácie týkajúce sa jej vývozu do Spoločenstva, čo Komisii umožní účinne sledovať dodržiavanie tohto záväzku.

         C.   PRIPOMIENKY STRÁN A PRIJATIE ZÁVÄZKU

               (9)

               Výrobné odvetvie Spoločenstva naznačilo, že záväzok z Brazílie by mohol byť prijateľný za určitých podmienok, vrátane použitia umelého výmenného kurzu USD a EUR a kvantitatívneho stropu. Obidva tieto argumenty týkajúce sa brazílskeho záväzku sa musia zamietnuť na nasledujúcom základe. Pokiaľ ide o tvrdenie, že by sa mal použiť umelý výmenný kurz, je treba poznamenať, že cena na londýnskej burze s kovmi sa bude z USD na EUR meniť na základe mesačne uverejňovaného výmenného kurzu, a preto je suma v EUR ovplyvňovaná fluktuáciami výmenného kurzu, čo sa deje na vlastné riziko spoločnosti. Pokiaľ ide o druhý argument, Komisia nevidí v tomto prípade význam kvantitatívneho stropu vzhľadom na veľmi konkurenčný trh príslušného výrobku v Európskom spoločenstve a tiež vzhľadom na skutočnosť, že počas obdobia prešetrovania neboli predložené alebo objavené žiadne dôkazy o nevyhnutnosti tohto prvku. V súvislosti s touto ponukou záväzku neboli predložené žiadne ďalšie pripomienky.

               (10)

               Na základe uvedeného je záväzok ponúknutý spoločnosťou CBA prijateľný.

               (11)

               Aby mohla Komisia účinne sledovať, či spoločnosť plní záväzok, pri predkladaní žiadosti o prepustenie do voľného obehu príslušnému colnému orgánu bude oslobodenie od antidumpingového cla závisieť od: i) predloženia faktúry súvisiacej so záväzkom obsahujúcej prinajmenšom údaje uvedené v prílohe II k nariadeniu (ES) č. 925/2009, ii) skutočnosti, či sú dovážané výrobky vyrábané, odosielané a fakturované priamo uvedenou spoločnosťou pre prvého nezávislého zákazníka v Spoločenstve, a iii) skutočnosti, či colne prihlásený tovar a tovar predložený colným orgánom presne zodpovedá opisu na faktúre súvisiacej so záväzkom. Ak takáto faktúra nebude predložená, alebo ak nebude zodpovedať výrobku predloženému colnému orgánu, bude splatná primeraná čiastka antidumpingového cla.

               (12)

               S cieľom zabezpečiť rešpektovanie záväzkov boli dovozcovia v uvedenom nariadení Rady upozornení, že nesplnenie podmienok stanovených v tomto nariadení alebo odvolanie prijatia záväzku Komisiou môže viesť k vzniku colného dlhu za príslušné transakcie.

               (13)

               V prípade porušenia alebo odvolania záväzku alebo v prípade odvolania prijatia záväzku Komisiou sa podľa článku 8 ods. 9 základného nariadenia automaticky uplatňuje antidumpingové clo uložené v súlade s článkom 9 ods. 4 základného nariadenia,

         ROZHODLA TAKTO:
   Článok 1
   Záväzok ponúknutý uvedeným vyvážajúcim výrobcom v súvislosti s antidumpingovým konaním týkajúcim sa dovozu určitých hliníkových fólií s pôvodom v Arménsku, Brazílii a Čínskej ľudovej republike sa týmto prijíma.

               Krajina

               Spoločnosť

               Doplnkový kód Taric

               Brazília

               Companhia Brasileira de Aluminio

               A947

         Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 5. októbra 2009

            Za Komisiu

         Catherine ASHTON

            členka Komisie

      (1)  Ú. v. ES L 56, 6.3.1996, s. 1.

      (2)  Ú. v. EÚ L 94, 8.4.2009, s. 17.

      (3)  Pozri stranu 1 tohto úradného vestníka.